Israel kan ha andre mål for Gaza-krigen enn det de sier. Nå skal de ha fått en tidsfrist fra USA.
ISTANBUL/OSLO (Aftenposten): Først beordret Israel innbyggerne på Gazastripen sørover. Nå må de flykte igjen. Hvor kan de føle seg trygge? Først ba Israel alle sivile på Gazastripen om å evakuere sørover. Nå har israelske styrker inntatt den sørlige byen Khan Younis. Hittil er 1,9 millioner palestinere internt fordrevet inne på Gazastripen, ifølge FN. Da den midlertidige våpenhvilen brøt sammen, beordret Israel sivile i områdene rundt Khan Younis til å evakuere igjen. Men en rekke bistandsgrupper advarer om at det ikke finnes trygge steder igjen å oppholde seg i Gaza nå. Israel sier de har opprettet en trygg sone. Men svært mange palestinere spør seg  om Israel egentlig har et annet mål. Her er fire spørsmål og svar om situasjonen på Gazastripen nå. Hvor er palestinerne på Gazastripen nå, og hvordan har de det? Titusenvis av palestinere har fulgt evakueringsordren og reist enda lenger sørover. Mange er nå i byen Rafah, nær grensen til Egypt. I tillegg har Israel erklært et område ved Middelhavet som en humanitær sikkerhetssone. Al-Mawasi, som området heter, er rundt 20 kvadratkilometer stort. Det er bare litt større enn Oslos største bydel, Søndre Nordstrand, som har 40.000 innbyggere. (Artikkelen fortsetter nedenfor kartet) Ifølge Israel skal folk der ha tilgang på nødhjelp og trygghet fra luftangrepene. Men virkeligheten er ganske annerledes, skriver nyhetsbyrået AP. De beskriver området som en provisorisk teltleir hvor tusenvis av palestinere lever under elendige forhold. Området har ikke tilstrekkelig med toaletter eller innlagt vann. Det er også begrenset tilgang på mat, ifølge FN. Lus og skabb sprer seg. Over 95.000 palestinere lider av diaré, sier de Hamas-styre helsemyndighetene i Gaza mandag. Frykten er stor for at sult og virusinfeksjoner vil føre til enda flere dødsfall. Hva er egentlig Israels mål? Israel har hele tiden sagt at de har ett mål med invasjonen av Gazastripen: Å eliminere Hamas en gang for alle. Men mange palestinere frykter at Israel vil bruke anledningen til å fordrive dem fra Gaza. For eksempel ved å tvinge palestinerne over grensen til Egypt.  Det frykter også sjefen for FNs hjelpeorganisasjon for flyktninger, UNWRA. I et innlegg i avisen Los Angeles Times viser han til at flere land har avvist at Gazas befolkning vil tvinges ut. «Men utviklingen vi er vitne til, peker mot forsøk på å flytte palestinere inn i Egypt, uavhengig av om de blir der eller blir gjenbosatt andre steder», skriver Philippe Lazzarini. Søndag sa en talsmann for den israelske regjeringen at Israel ikke har noen planer om å flytte den palestinske befolkningen. Han kalte påstandene «opprørende og falske». Hvorfor rømmer de ikke til Egypt? Det er ikke uvanlig at en befolkning flykter til et naboland under en krig. Men i dette tilfellet er grensene til både Israel og Egypt stengt. Egypt er sterkt imot at befolkningen i Gaza skal krysse grensen, og palestinerne er lite villig til å reise.  Palestinerne frykter at dersom de reiser, så vil de aldri få vende tilbake. De frykter et nytt «nakba», den store katastrofen. Det er uttrykket palestinerne bruker om det som skjedde i 1948 da 700.000 palestinerne ble tvunget til å flykte fra det nåværende Israel. Flyktningene og deres etterkommere har ikke fått returnere. En masseflukt kan undergrave kravet om at Gaza må være en del av en fremtidig palestinsk stat. Egypt frykter at krigen i Gaza kan komme til å fortsette i årevis. Bekymringen er at dersom et stort antall palestinere kom over grensen, så ville de bli værende i Egypt for alltid. Det egyptiske regimet har dessuten et anstrengt forhold til Hamas, som har styrt Gaza i snart to tiår. Hamas har sin opprinnelse i Det muslimske brorskap, en bevegelse som er forbudt i Egypt. Hvor lenge kan dette vare? Israel har sagt at de vil knuse Hamas og hindre at Gaza igjen blir brukt til å angripe landet. Men de har vært vage på hva de mener bør komme etterpå. Utad sender USA signaler om at Israel har deres fulle støtte. Men tre israelske tjenestemenn sier til Politico at USA nå har gitt Israel frist til slutten av året. Da skal krigen være over, er beskjeden. Spørsmålet er om Israel vil lytte til USA, skriver Politico. Til USAs utenriksminister Antony Blinken skal israelske diplomater i forrige uke ha sagt at krigen vil vare i mange måneder til. Uten amerikansk militær og økonomisk støtte vil Israel ikke kunne holde krigen gående lenge. Ingen land får mer militær støtte av USA enn Israel. Men motstanden mot krigen øker nå også i USA, særlig i det demokratiske partiet.
Israel ba først Gaza-innbyggere om å bevege seg sørover. Nå har de erobret de sørlige områdene, og 1,9 millioner palestinere må flykte igjen. Israel hevder å ha satt opp en trygg sone. Mange palestinere lever under elendige forhold i teltleirer.  Egypt og Israel har stengt grensene, så innbyggerne i Gaza kan ikke flykte. Israel sier krigen skal være over innen årets slutt, men det er usikkert.